Ir-Regolament tal-Kummissjoni (KE) Nru 263/2004
tas-16 ta' Frar 2004
li jestendi għal sitt xhur l-applikazzjoni tar-Regolament (KE) Nru 1475/2003 dwar il-protezzjoni ta' sikek tal-qroll fl-ilma fond mill-effetti ta' sajd bit-tartarun f'żona fuq in-naħa tal-majjistral ta' l-Iskozja
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 ta' l-20 ta' Diċembru 2002 fuq il-konservazzjoni u l-utilizzazzjoni sostenibbli ta' riżorsi tas-sajd fil-politika tas-sajd komuni [1], u b'mod partikolari l-Artikolu 7(1) ta' dan,
Billi:
(1) Theddidiet immedjati għall-konservazzjoni ta' aggregazzjonijiet ta' qroll fl-ilma fond magħrufa bħala d-Darwin Mounds irriżultaw fl-adozzjoni tar-Regolament tal-Kummissjoni (KE) Nru 1475/2003 ta' l-20 ta' Awissu 2003 fuq il-protezzjoni ta' sikek tal-qroll fl-ilma fond mill-effetti ta' sajd bit-tartarun f'żona fuq in-naħa tal-majjistral ta' l-Iskozja [2], fuq il-bażi tal-proċeduri ta' emerġenza provduti fl-Artikolu 7 tar-Regolament (KE) Nru 2371/2002.
(2) Ir-Regolament (KE) Nru 2371/2002 jiddikjara li l-miżuri ta' emerġenza jgħoddu għal mhux aktar minn sitt xhur u li l-Kummissjoni tista' tieħu deċiżjoni mill-ġdid li testendihom għal perijodu addizzjonali ta' mhux aktar minn sitt xhur.
(3) Sabiex tipprovdi għall-protezzjoni permanenti ta' l-ambjent involut, il-Kummissjoni ssottomettiet proposta għal Regolament tal-Kunsill li jemenda r-Regolament (KE) Nru 850/98 [3] fir-rigward ta' protezzjoni ta' sikek tal-qroll fl-ilma fond mill-effetti ta' sajd bit-tartarun f'żona fuq in-naħa tal-majjistral ta' l-Iskozja [4].
(4) Dak ir-Regolament jista' ma jiġix adottat qabel id-data ta' skadenza ta' l-applikazzjoni tar-Regolament (KE) Nru 1475/2003. Sadanittant, ir-riskji għall-konservazzjoni tad-Darwin Mounds għadhom hemm.
(5) Huwa għalhekk xieraq li jiġu estiżi għal sitt xhur il-miżuri ta' emerġenza provduti fir-Regolament (EC) Nru 1475/2003,
ADOTTAT DAN IR-REGOLAMENT:
Artikolu 1
L-applikazzjoni tar-Regolament (KE) Nru 1475/2003 għandha tiġi estiża sat-22 ta' Awissu 2004.
Artikolu 2
Dan ir-Regolament għandu jidħol fis-seħħ l-għada ta' meta jiġi ppublikat fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta' Frar 2004.